
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	6 aprilie 2009

	Nr.
	27/454


R A P O R T

asupra  propunerii legislative pentru modificarea Legii nr. 44/1994 privind veteranii de război precum şi unele drepturi ale invalizilor şi văduvelor de război
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 675 din 4 noiembrie 2008, cu dezbaterea pe fond, în procedură obişnuită, a propunerii legislative pentru modificarea Legii nr.44/1994 privind veteranii de război precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.591/19.05.2008)


· avizul negativ al Comisiei pentru buget, finanţe şi bănci (nr.22/513/05.03.2009)
· avizul negativ al Comisiei juridice, de disciplină şi imunităţi (nr.31/1055/27.01.2009)
· avizul negativ al Comisiei pentru apărare, ordine publică şi siguranţă naţională (nr.32/709/04.02.2009)
· punctele de vedere negative ale Guvernului (nr.1957 din 21.08.2008 şi nr.91/552/DRP din 10.02.2009).
 Propunerea legislativă are ca obiect de reglementare modificarea prevederilor art.2 lit.a) din Legea nr.44/1994, în sensul extinderii calităţii de veteran de război şi asupra cetăţenilor români care au participat la misiuni de menţinere a păcii sub egida Naţiunilor Unite şi au fost decorate cu Ordinul Virtutea Militară, cu însemn de război, precum şi a prevederilor art.13 lit.a) din aceeaşi lege, în scopul egalizării rentei de care beneficiază veteranii de război decoraţi.
Comisia propune Plenului Camerei Deputaţilor respingerea  iniţiativei legislative din următoarele considerente:
· extinderea sferei beneficiarilor Legii nr.44/1994, prin introducerea unei noi categorii, cea a cetăţenilor români participanţi la misiunile de menţinere a păcii, vine în contradicţie cu filosofia legii, care se adresează doar persoanelor participante la primul şi al doilea război mondial, definite drept veterani prin enumerarea expresă la art.1 şi art.2 din lege;
· modalitatea de recunoaştere a meritelor personalului participant la acţiuni militare sub egida Naţiunilor Unite este reglementată de Ordonanţa de urgenţă a Guvernului nr.82/2006, adoptată cu modificări prin Legea nr.111/2007, cu modificările şi completările ulterioare, prin care s-a creat actul normativ pentru acordarea unor drepturi specifice acestei categorii de personal;
· egalizarea rentei la nivelul soldei de grad a unui sublocotenent, aşa cum este propusă de către iniţiatori, conduce la diminuarea rentei pentru cei decoraţi cu Ordinul Mihai Viteazul şi Virtutea Aeronautică, care, la ora actuală, echivalează cu solda de bază a unui sublocotenent, compusă din solda de grad şi solda de funcţie.
 Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 aprilie 2009 au participat, în conformitate cu prevederile art.55 din Regulamentul Camerei Deputaţilor:

· d-l lt.col. Paul Nenciu - consilier juridic, Ministerul Apărării Naţionale

· d-na Georgeta Jugănaru – director, Ministerul Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
 Propunerea legislativă a fost  respinsă de Senat în şedinţa din 7 octombrie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,

Întocmit,

